I juni måned begyndte Alma Gammelvind fra Holstebro som værnepligtig i Beredskabsstyrelsen Nordjylland i Thisted. En uddannelse med praktiske erfaringer var lige, hvad Alma havde lyst til. Men for Alma og de andre værnepligtige har opstarten været noget anderledes, end andre værnepligtige i Thisted har været vant til. Normalt består et hold værnepligtige af omkring 32 unge mennesker, men på Almas juni-hold er de kun 13. - Det var noget af et chok, da vi mødte første dag, og vi fik at vide, at vi kun var et halvt hold, men det er stadig fedt at være her, siger Alma Gammelvind. Tidligere har der været ventelister på op til 1,5 år for at komme ind til Beredskabsstyrelsen i Thisted, men sådan ser det altså langt fra ud længere. Corona bærer en del af skylden Morten Søndergaard Madsen er uddannelsesleder ved Beredskabsstyrelsen Nordjylland og ifølge ham er en af forklaringerne på det faldende antal værnepligtige blandt andet den lange corona-nedlukning. I august oplyste Forsvarets Personalestyrelse, at over 30.000 venter på at blive indkaldt til session efter corona. Netop Forsvarets Dag - tidligere kaldet session - er ifølge Morten Søndergaard Madsen ofte et trækplaster for Beredskabsstyrelsen. - Vi har ikke haft det kæmpe flow igennem, som vi normalt har. Nogle værnepligtige træffer først beslutningen, hvor de vil aftjene deres værnepligt, når de sidder til Forsvarets Dag. Her kan vi have gået glip af nogle, siger han. Har hyret ekstra folk På grund af de skrumpende antal værnepligtige har Beredskabsstyrelsen i Thisted hevet flere værktøjer op ad værkstøjskassen for at få tingene til at hænge sammen. - Da ministeriet informerede os om, hvor mange værnepligtige, der ville være på det kommende hold, går vi allerede i gang med at gøre os nogle tanker, siger Morten Søndergaard Madsen, uddannelsesleder ved Beredskabsstyrelsen Nordjylland. For det første har de været nødt til at hyre konstabler ind for at fylde hullerne. Men selvom de har gjort det, er det stadig et større puslespil, der skal lægges, før tingene går op i en højere enhed. - Det gør hverdagen sværere, når vagterne skal udfyldes. Vi skal forsøge at tage hensyn til, at de værnepligtige ikke får for mange vagter i træk, siger Morten Søndergaard Madsen. Derudover får de nuværende værnepligtige fornøjelsen af at få to uddannelser i løbet af de ni måneders værnepligt, hvor de normalt er begrænset til en enkelt uddannelse. - Det stiller selvfølgelig også væsentligt større krav til de værnepligtige, fordi de får to uddannelser. Men som borger skal man overhovedet ikke været bekymret for, at vi ikke løser for opgaver, siger Morten Søndergaard Madsen. Aktiv indsats Også hos Beredskabsstyrelsen i Herning bekræfter de tendensen med det faldende antal værnepligtige. Derfor har Beredskabsstyrelsen også sat ind med ekstra kræfter for at få de unge til at vælge Beredskabsstyrelsen til - og det har virket. Holdet, der begynder i september er fyldt op, men på de efterfølgende hold er der stadigvæk mange ledige pladser. - Vi har altid forsøgt at gøre opmærksom på os selv, men lige nu gør vi lidt ekstra ud af det, siger Morten Søndergaard Madsen. - Vi håber, at de næste hold bliver fyldt på, men lige nu er der ledige pladser i både december og til foråret, uddyber han. Selvom de på Alma Gammelvinds hold kun er 13 værnepligtige, nyder hun dog alligevel sin tid som værnepligtig. -  Man får sig nogle gode erfaringer, og så er det bare pissefedt at være her. Vi laver nogle sjove ting og får en masse ansvar.

Referat:
Hos Beredskabsstyrelsen i Thisted er der lige nu et hold værnepligtige på kun 13 personer mod de normale 32. I Herning oplever de samme tendens.